เสียวกันทั้งแบงก์
ตุ๊มๆ ต้อมๆ กันทั้งธนาคารอิสลามแห่งประเทศไทย กับการคัดเลือกและแต่งตั้งกรรมการผู้จัดการใหญ่
13 ต.ค. 2555

ตุ๊มๆ ต้อมๆ กันทั้งธนาคารอิสลามแห่งประเทศไทย กับการคัดเลือกและแต่งตั้งกรรมการผู้จัดการใหญ่
เมื่อคณะกรรมการสรรหาที่มี มนัส แจ่มเวหา อธิบดีกรมบัญชีกลาง เป็นประธานสรรหา มีมติเลือก ธานินทร์ อังสุวรังษี กรรมการ บริษัท ท่าอากาศยานไทย และอดีตผู้จัดการทั่วไป บริษัท เพย์เมนท์ โซลูชั่น บริษัทลูกของแคปปิตอล โอเค ธุรกิจในตระกูลชินวัตร ขึ้นเป็นกรรมการผู้จัดการใหญ่ตามใบสั่ง ทั้งๆ ที่มีคุณสมบัติไม่ครบตามทีโออาร์
เนื่องจากไม่เคยผ่านงานในองค์กรขนาดใหญ่ระดับหมื่นล้านบาทมาก่อน และไม่ได้เป็นผู้บริหารชั้นสูงสุดหรือระดับรองในองค์กร
ชนะ รักษ์ วรกิจโภคาทร และ รัชสุวรรณ ปิดพยันต์ รองกรรมการผู้จัดการอิสลามแบงก์ไปแบบหายห่วง
เฉือน กฤษดา กวีญาณ นักบริหารหนุ่มวัย 40 ต้นๆ อดีตประธานกรรมการบริหารอิสลามแบงก์ และประธานกรรมการบริหาร บริษัท กสทฯ อดีตผู้บริหารเลห์แมน บราเธอร์ (ไทยแลนด์) ทิ้ง มนูญรัตน์ เลิศโกมลสุข อดีตผู้อำนวยการ อ.ต.ก. ไม่เห็นฝุ่น
แต่วงในกรรมการบอกว่า แม้มติจะออกมาเป็นแบบนั้น แต่กรรมการหลายคนไม่ยอมลงนาม 555 เพราะกลัวถูกฟ้องร้อง
ความกลัวยังไม่ทันไร หนุ่มใหญ่ที่สมัครชิงตำแหน่งนี้ตั้งทีมทนายความเพื่อฟ้องศาลปกครองและศาลแพ่งเรียกความเสียหายจากผู้เกี่ยวข้องกราวรูด ตั้งแต่คณะรัฐมนตรี รัฐมนตรีว่าการกระทรวงการคลัง คณะกรรมการธนาคารและกรรมการสรรหายกคณะ หากเสนอชื่อและแต่งตั้ง “ธานินทร์” ที่คุณสมบัติไม่ครบเข้าดำรงตำแหน่ง
เสียววูบเชียวล่ะ เพราะกรรมการแต่ละคนมีเดิมพัน บัณฑิต โสตถิพลาฤทธิ์ ประธานกรรมการนั่นเป็นถึงเอกอัครราชทูต สายัณห์ สตางค์มงคล เป็นอดีตรองกรรมการผู้จัดการแบงก์กรุงไทย วันชาติ สันติกุญชร เป็นรองอธิบดีอัยการสูงสุด ชูเกียรติ รัตนชัยชาญ เป็นรองเลขาธิการคณะกรรมการกฤษฎีกา เปรมกมลย์ ทิณกร ณ อยุธยา กรรมการผู้จัดการบริษัท แกรนด์ ลอว์เยอร์ และกรรมการบริษัท อสมท ขณะที่ บุญเชิด คิดเห็น เป็นอธิบดีกรมที่ดิน อดิศักดิ์ อัสมิมานะ เป็นกรรมการอิสลามกลางแห่งประเทศไทย ใครจะกล้าเสี่ยงเดินตาม มนัส...